În imaginile care au atras atenția polițiștilor se observă că mai multe persoane, cu autoutilitare în care se aflau pachete, se deplasau pe străzile unei localități.
Potrivit oamenilor legii, incidentul s-ar fi produs în ziua de 4 mai, în comuna Ianca din județul Olt. În pachetele din autoutilitare ar fi fost făină şi mălai, iar alimentele ar fi fost împărţite localnicilor.
„La data de 9 mai a.c., poliţiştii Secţiei de Poliţie Rurală nr. 3 Corabia, din cadrul Inspectoratului de Poliţie Judeţean Olt s-au sesizat din oficiu cu privire la faptul că, la data de 4 mai a.c., mai multe persoane ar fi împărţit locuitorilor comunei Ianca, din judeţul Olt, pachete cu produse alimentare.
În cauză, a fost întocmit un dosar penal sub aspectul săvârşirii infracţiunii de coruperea alegătorilor, cercetările fiind continuate pentru stabilirea cu exactitate a tuturor împrejurărilor în care s-a produs evenimentul”, au informat, vineri, reprezentanţii Inspectoratului de Poliţie Judeţean (IPJ) Olt.
Nu sunt primele acuzații de ”mită electorală” din ultima vreme. La începutul lunii social-democrații din Urlați, jud Prahova, respectiv Pașcani, județul Iași, au fost acuzați că împart ”mită electorală”.
În primul caz acuzațiile vin din partea rivalilor de la AUR, însă în cel de-al doilea acuzatori sunt chiar colegii de coaliție de la PNL cei care îi arată cu degetul pe social-democrați.
Filiala AUR Prahova îi acuză pe Laurențiu Miu, candidatul PSD la primăria Urlaţi și senatoarea PSD de Prahova Laura Moagher că au împărțit ”mită electorală” sub pretextul unei acțiuni umanitare.
În județul Iași, PNL Pașcani a anunțat că va depune o plângere penală împotriva liderilor PSD Pașcani, pe care îi acuză că au oferit diferite bunuri, bani sau alte foloase pentru a-i influența pe alegători. Potrivit PNL Pașcani, social-democrații ar fi încercat să mascheze coruperea electoratului sub acoperirea unor acțiuni caritabile.